CELEX: 52015PC0469
Language: fi
Date: 2015-10-01
Title: Ehdotus NEUVOSTON PÄÄTÖS Maailman kauppajärjestön ministerikokouksessa esitettävästä Euroopan unionin kannasta Liberian tasavallan liittymiseen Maailman kauppajärjestöön

EUROOPAN KOMISSIO
            Bryssel 1.10.2015
            COM(2015) 469 final
            2015/0230(NLE)
            Ehdotus
            NEUVOSTON PÄÄTÖS
            Maailman kauppajärjestön ministerikokouksessa esitettävästä Euroopan unionin kannasta Liberian tasavallan liittymiseen Maailman kauppajärjestöön
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Maailman kauppajärjestön WTO:n jäsenten ja Liberian tasavallan väliset neuvottelut Liberian tasavallan WTO:n jäsenyyttä koskevista ehdoista ovat loppuvaiheessaan. Tätä edelsivät 8 vuotta kestäneet neuvottelut, jotka aloitettiin Liberian tasavallan jätettyä WTO:n jäsenyyshakemuksen vuonna 2007. Jäljempänä 5 kohdassa esitetään lyhyt kuvaus liittymisehdoista.
            
            
               Toimittaessaan Liberian tasavallan WTO:hon liittymistä koskevat ehdot neuvostolle hyväksyttäväksi komissio katsoo, että ehtoihin sisältyy tasapainoinen ja samalla kunnianhimoinen markkinoiden avaamiseen liittyvien sitoumusten kokonaisuus, joka hyödyttää merkittävästi sekä Liberiaa että sen kauppakumppaneita WTO:ssa. Liberian liittymishakemus on tutkittu WTO:n yleisneuvoston vähiten kehittyneiden maiden jäseneksi liittymisestä antamien suuntaviivojen mukaisesti ja ottaen huomioon kahdenväliset kauppasuhteet Liberian kanssa AKT–EU-kumppanuuden puitteissa.
            
            
               •Johdonmukaisuus suhteessa tällä politiikan alalla voimassa oleviin politiikkaa koskeviin säännöksiin
            
            
               
                  Monenvälisyys on EU:n kauppapolitiikan ytimessä ja EU tukee kolmansien maiden liittymistä WTO:hon asianmukaisin ehdoin. 
               
            
            
               •Johdonmukaisuus suhteessa unionin muuhun politiikkaan
            
            
               Ehdotus on EU:n ulkoisen toiminnan ja kehitysyhteistyöpolitiikan kanssa johdonmukainen, ja sillä liitetään Liberia monenväliseen kauppajärjestelmään WTO:n yleisneuvoston vähiten kehittyneiden maiden jäseneksi liittymisestä antamien suuntaviivojen mukaisesti ja kahdenväliset kauppasuhteet Liberian kanssa AKT–EU-kumppanuuden puitteissa huomioon ottaen. 
            
            
               2.OIKEUSPERUSTA SEKÄ TOISSIJAISUUS- JA SUHTEELLISUUSPERIAATE
            
            
               •Oikeusperusta
            
            
               Euroopan unionin toiminnasta tehdyn sopimuksen 218 artiklan 9 kohdan mukaan tarvitaan neuvoston päätös, jolla hyväksytään Liberian tasavallan WTO:n jäsenyyden ehdot, ennen kuin EU voi virallisesti tukea maan hyväksymistä WTO:hon.
            
            
               •Toissijaisuusperiaate (muun kuin yksinomaisen toimivallan osalta) 
            
            
               Ei sovelleta. EU:n yksinomainen toimivalta kaupan osalta.
            
            
               •Suhteellisuusperiaate
            
            
               Ei sovelleta. Edellytetään 218 artiklan 9 kohdan mukaista neuvoston päätöstä.
            
            
               •Sääntelytavan valinta
            
            
               Ei sovelleta. Edellytetään 218 artiklan 9 kohdan mukaista neuvoston päätöstä.
            
            
               3.JÄLKIARVIOINTIEN, SIDOSRYHMÄKUULEMISTEN JA VAIKUTUSTENARVIOINTIEN TULOKSET
            
         
         
            
               •Voimassa olevan lainsäädännön toimivuustarkastukset
            
            
               
                  Ei sovelleta.
               
            
            
               •Sidosryhmien kuuleminen
            
            
               
                  Ei sovelleta.
               
            
            
               •Asiantuntijatiedon käyttö
            
            
               
                  Ei sovelleta.
               
            
            
               •Vaikutusten arviointi
            
            
               
                  Ei tarvita. Edellytetään 218 artiklan 9 kohdan mukaista neuvoston päätöstä.
               
            
            
               •Sääntelyn tila ja yksinkertaistaminen
            
            
               
                  Ehdotus ei liity sääntelyn toimivuutta ja tuloksellisuutta koskevaan REFIT-ohjelmaan.
               
            
            
               •Perusoikeudet
            
            
               
                  Ehdotuksella ei ole seurauksia perusoikeuksien suojeluun.
               
            
            
               4.TALOUSARVIOVAIKUTUKSET
            
            
               
                  Ehdotuksella ei ole vaikutuksia talousarvioon.
               
            
            
               5.MUUT ASIAT
            
            
               •Täytäntöönpanosuunnitelmat sekä seuranta-, arviointi- ja raportointijärjestelyt
            
            
               
                  Ei sovelleta.
               
            
            
               •Yksityiskohtainen selvitys ehdotuksen erityissäännöksistä
            
            
               Yhteenveto jäsenyyttä koskevista ehdoista
            
            
               Sitoumusluettelot
            
         
         
            
               Tavarat (yleisesti)
            
            
               Keskimääräinen lopullinen sidottu tulli (FBR) Liberian tasavallan liittymisohjelmassa on 26,6 prosenttia.
            
            
               23,6 prosentin keskimääräinen lopullinen sidottu tulli maataloustuotteille on alhaisempi kuin teollisuustuotteiden 27,2 prosentin vastaava tulli. 
            
            
               Liberia panee lopulliset sidotut tullit täytäntöön liittymispäivästä lähtien. 249 tullinimikkeen eli Liberian luettelosta neljän prosentin osalta Liberia panee sidotut tullit täytäntöön vasta vuoteen 2019 mennessä.
            
            
               Näiden tullitariffien keskimääräinen taso on vähiten kehittyneelle maalle erittäin hyvä, erityisesti kun otetaan huomioon Liberian talouden pieni koko ja haavoittuvuus. 
            
            
               Teollisuustuotteet 
            
            
               Muiden kuin maataloustuotteiden keskimääräinen lopullinen sidottu tulli on 27,2 prosenttia.
            
            
               Liberian tulliluettelo on 100-prosenttisesti sitova, ja Liberia tekee sidottua tullia koskevat sitoumukset kaikista teollisuustuotteista.
            
            
               Korkeimmat tullit eli 50 prosenttia peritään maaleista, muovisista kotitaloustavaroista, paperisista saniteettitarvikkeista sekä puisista huonekaluista.
            
            
               Maataloustuotteet 
            
            
               Maataloustuotteiden keskimääräinen lopullinen sidottu tulli on 23,6 prosenttia.
            
            
               Korkeimmat tullit eli 50 prosenttia peritään kaakaopavuista, tomaattiketsupista ja kivennäisvesistä.
            
            
               Palvelut 
            
            
               Liberian luettelo erityisistä palvelusitoumuksista on hyvin kattava ja kunnianhimoinen, kun otetaan huomioon maan kuuluminen vähiten kehittyneiden maiden joukkoon. Liberia tekee markkinoille pääsyä ja kansallista kohtelua koskevia sitoumuksia useilla palvelusektoreilla, joihin kuuluvat asiantuntija-, tietokone- ja muut liike-elämän palvelut, viestintäpalvelut, rakennusalan palvelut, jakelupalvelut, yksityiset koulutuspalvelut, ympäristöalan palvelut, rahoituspalvelut (vakuutukset ja pankkitoiminta), yksityisrahoitteiset terveys- ja sosiaalipalvelut, matkailupalvelut, virkistys-, kulttuuri- ja urheilualan palvelut sekä liikennealan palvelut (meri-, sisävesi- ja maantieliikennepalvelut sekä kaikkien liikennemuotojen tukipalvelut).
            
            
               Pöytäkirjaan sisältyvät sitoumukset
            
            
               Jäsenyysvalmistelujen lopullisessa monenkeskisessä vaiheessa WTO:n jäsenet pyrkivät yhdessä varmistamaan kaupankäyntiin liittyvien Liberian lakien ja instituutioiden periaatteellisen yhteensopivuuden WTO:n sääntöjen ja sopimusten kanssa sisällyttämällä ne työryhmän raporttiin. 
            
            
               Joidenkin WTO-sitoumusten täytäntöönpanemiseksi on pyydetty teknistä apua ja/tai siirtymäaikoja. Siirtymäaikojen osalta Liberialla on 1. päivään elokuuta 2017 aikaa varmistaa tuonti- ja vientimaksuihin, kaupan teknisiin esteisiin ja terveys- ja kasvinsuojelutoimiin liittyvien WTO:n vaatimusten noudattaminen. Liberia saa myös pitää jotkin TRIMS-järjestelmän kanssa yhteensopimattomat investointikannustimet 1. päivään elokuuta 2019.
            
            
               2015/0230 (NLE)
            
            
               Ehdotus
            
            
               NEUVOSTON PÄÄTÖS
            
         
         
            
               Maailman kauppajärjestön ministerikokouksessa esitettävästä Euroopan unionin kannasta Liberian tasavallan liittymiseen Maailman kauppajärjestöön
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 91 artiklan, 100 artiklan 2 kohdan sekä 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               1)Liberian tasavallan hallitus jätti 13 päivänä kesäkuuta 2007 hakemuksen liittymisestä Maailman kauppajärjestön (WTO) perustamisesta tehtyyn Marrakeshin sopimukseen mainitun sopimuksen XII artiklan mukaisesti.
            
            
               2)Liberian tasavallan liittymistä käsittelevä työryhmä perustettiin 18 päivänä joulukuuta 2007, jotta voitaisiin sopia liittymisehdoista, jotka sekä Liberian tasavalta että kaikki WTO:n jäsenet voisivat hyväksyä.
            
            
               3)Komissio on neuvotellut unionin puolesta kattavan kokonaisuuden Liberian tasavallan tekemiä, markkinoiden avaamiseen liittyviä sitoumuksia, jotka ovat WTO:n yleisneuvoston vähiten kehittyneiden maiden jäseneksi liittymisestä antamien ohjeiden mukaisia ja jotka täyttävät unionin vaatimukset ottaen huomioon kahdenväliset kauppasuhteet Liberian tasavallan kanssa EU–AKT-kumppanuuden puitteissa.
            
            
               4)Mainitut sitoumukset on nyt sisällytetty Liberian tasavallan liittymisestä WTO:hon tehtyyn pöytäkirjaan.
            
            
               5)Liittymisellä WTO:hon odotetaan olevan myönteinen ja kestävä vaikutus Liberian tasavallan talousuudistukseen ja kestävään kehitykseen.
            
            
               6)Liittymispöytäkirja olisi tämän vuoksi hyväksyttävä.
            
            
               7)WTO:n perustamissopimuksen XII artiklassa määrätään, että liittymisehdoista sovitaan liittyvän jäsenen ja WTO:n kesken ja että WTO:n ministerikokous hyväksyy liittymisehdot WTO:n puolesta. WTO:n perustamissopimuksen IV artiklan 2 kohdassa määrätään, että ministerikokouksen istuntojen välisenä aikana yleisneuvosto huolehtii sen tehtävistä.
            
            
               8)Sen vuoksi on tarpeen vahvistaa WTO:n ministerikokouksessa esitettävä unionin kanta Liberian tasavallan liittymiseen WTO:hon,
            
            
               ON TEHNYT TÄMÄN PÄÄTÖKSEN: 
            
            
               1 artikla
            
            
               Maailman kauppajärjestön ministerikokouksessa esitettävänä Euroopan unionin kantana on, että Liberian tasavallan liittyminen WTO:hon hyväksytään.
            
            
               2 artikla
            
            
               Tämä päätös tulee voimaan päivänä, jona se hyväksytään.
            
            
               Tehty Brysselissä
            
            
               
                     Neuvoston puolesta
               
            
         
         
            
               
                     Puheenjohtaja